Κανονισμός (ΕΚ) αριθ. 1439/2003 της Επιτροπής

της 12ης Αυγούστου 2003

για την τροποποίηση του κανονισμού (ΕΚ) αριθ. 896/2001 περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμός (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 2587/2001(2), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 896/2001 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1303/2003(4), θέσπισε τις λεπτομέρειες εφαρμογής του κανονισμού (ΕΟΚ) αριθ. 404/93 που πρέπει να εφαρμόζονται από την 1η Ιουλίου 2001 για τη διαχείριση των δασμολογικών ποσοστώσεων κατά την εισαγωγή που προβλέπονται στο άρθρο 18 παράγραφος 1 του εν λόγω κανονισμού.

(2) Το άρθρο 4 του κανονισμού (ΕΚ) αριθ. 896/2001 προσδιορίζει, ειδικότερα, τον τρόπο καθορισμού της ποσότητας αναφοράς κάθε παραδοσιακού εμπορευόμενου στο πλαίσιο των δασμολογικών ποσοστώσεων A/B και Γ, βάσει του μέσου όρου των πρωτογενών εισαγωγών μπανάνας που πραγματοποίησε κατά τη διάρκεια των ετών 1994, 1995 και 1996 και οι οποίες ελήφθησαν υπόψη για τη διαχείριση των δασμολογικών ποσοστώσεων που ανοίχθηκαν για το έτος 1998.

(3) Με σκοπό την ενημέρωση των δεδομένων και την απλούστευση της διαχείρισης του καθεστώτος, φαίνεται σκόπιμο, για τις δασμολογικές ποσοστώσεις A/B και Γ, που ανοίγονται για το έτος 2004 και, στη συνέχεια, για το έτος 2005, να υπολογιστεί η ποσότητα αναφοράς των παραδοσιακών εμπορευομένων σε συνάρτηση με την χρησιμοποίηση των πιστοποιητικών εισαγωγής τα οποία εκδόθηκαν γι' αυτούς σε εφαρμογή του άρθρου 4 παράγραφοι 1 και 2 του κανονισμού (ΕΚ) αριθ. 896/2001 ή/και που τους εκχωρήθηκαν σύμφωνα με το άρθρο 20 του εν λόγω κανονισμού, αντιστοίχως κατά τη διάρκεια του έτους 2002 και, στη συνέχεια, του έτους 2003.

(4) Οι αρμόδιες εθνικές αρχές είναι υπεύθυνες για τη διενέργεια των ελέγχων των εγγράφων που είναι αναγκαίοι για να επαληθεύεται η χρησιμοποίηση του πιστοποιητικού εισαγωγής από τον δικαιούχο του εγγράφου ή από τον εκδοχέα, σε περίπτωση μεταβίβασης του πιστοποιητικού που πραγματοποιήθηκε σύμφωνα με το άρθρο 20 του κανονισμού (ΕΚ) αριθ. 896/2001 καθώς και με τις κατάλληλες διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(5), όπως τροποποιήθηκε τελευταία από τον κανονισμό (ΕΚ) αριθ. 325/2003(6).

(5) Πρέπει να ληφθεί υπόψη η ιδιαίτερη κατάσταση των παραδοσιακών εμπορευομένων, στους οποίους θα αποδοθεί κατά το 2004 ή/και κατά το 2005 μία εξαιρετικά χαμηλή ποσότητα αναφοράς, λόγω μιας περίπτωσης ακραίων περιστάσεων που επηρέασαν τη δραστηριότητά τους κατά τη διάρκεια του έτους αναφοράς και να προβλεφθεί μια διαδικασία για τη θέσπιση των κατάλληλων μέτρων που θα είναι δικαιολογημένα, εντός των ορίων των ποσοτήτων των δασμολογικών ποσοστώσεων A/B και Γ.

(6) Συνεπώς, πρέπει να τροποποιηθεί ο κανονισμός (ΕΚ) αριθ. 896/2001.

(7) Πρέπει να υπενθυμιστεί ότι οι διατάξεις του καθεστώτος εισαγωγής δεν μπορούν να δημιουργήσουν κεκτημένα δικαιώματα ή να τις επικαλεστούν οι εμπορευόμενοι ως θεμιτές προσδοκίες.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 896/2001 τροποποιείται ως εξής:

1. Στο άρθρο 3, το σημείο 1 αντικαθίσταται από το ακόλουθο κείμενο:

"1. 'παραδοσιακός εμπορευόμενος': ο οικονομικός παράγων, φυσικό ή νομικό πρόσωπο, μεμονωμένος φορέας ή ομάδα, που είναι εγκατεστημένος στην Κοινότητα, ο οποίος, για ίδιο λογαριασμό, αγόρασε από παραγωγούς μια ελάχιστη ποσότητα μπανανών καταγωγής τρίτων χωρών, ή, ενδεχομένως, παρήγαγε μπανάνες και, στη συνέχεια, τις απέστειλε και τις πώλησε στην Κοινότητα, κατά τη διάρκεια ενός από τα έτη της περιόδου αναφοράς που χρησιμοποιήθηκε μέχρι τις 31 Δεκεμβρίου 2003.

Η οριζόμενη στο προηγούμενο εδάφιο ενέργεια αποκαλείται στο εξής 'πρωτογενής εισαγωγή'.

Η ελάχιστη ποσότητα που αναφέρεται στο πρώτο εδάφιο είναι 250 τόνοι ή 20 τόνοι όταν η εμπορία ή η εισαγωγή αφορά αποκλειστικά μπανάνες μήκους μικρότερου ή ίσου από 10 εκατοστόμετρα."

2. Τα άρθρα 4 και 5 αντικαθίστανται από το ακόλουθο κείμενο:

"Άρθρο 4

1. Η ποσότητα αναφοράς κάθε παραδοσιακού εμπορευομένου A/B ή Γ προσδιορίζεται, κατόπιν απλής γραπτής αίτησης του εμπορευομένου, με βάση την χρησιμοποίηση των πιστοποιητικών εισαγωγής που εκδόθηκαν γι' αυτόν ή που χρησιμοποίησε ως εκδοχέας κατόπιν μεταβίβασης που πραγματοποιήθηκε σύμφωνα με το άρθρο 20, αντίστοιχα για το έτος 2002, για τις εισαγωγές που πρόκειται να πραγματοποιηθούν το 2004 και για το έτος 2003, για τις εισαγωγές που θα πραγματοποιήσει το 2005.

2. Κάθε παραδοσιακός εμπορευόμενος υποβάλλει την αίτησή του για ποσότητα αναφοράς στην αρμόδια εθνική αρχή το αργότερο στις 15 Σεπτεμβρίου κάθε έτους που προηγείται του έτους για το οποίο ανοίγεται η δασμολογική ποσόστωση.

Η αίτηση περιλαμβάνει την ένδειξη των ποσοτήτων μπανανών για τις οποίες χρησιμοποιήθηκαν από τον αιτούντα τα πιστοποιητικά εισαγωγής που εκδόθηκαν για το έτος που προσδιορίζει την ποσότητα αναφοράς σύμφωνα με την παράγραφο 1. Η αίτηση συνοδεύεται από αντίγραφο των πιστοποιητικών εισαγωγής που χρησιμοποιήθηκαν από τον αιτούντα παραδοσιακό εμπορευόμενο.

3. Οι εμπορευόμενοι που προέρχονται από τη συγχώνευση παραδοσιακών εμπορευομένων, όπου ο καθένας έλκει δικαιώματα δυνάμει του παρόντος κανονισμού, απολαύουν των ίδιων δικαιωμάτων με τους εμπορευόμενους από τους οποίους προέρχονται.

Άρθρο 5

1. Οι αρμόδιες εθνικές αρχές πραγματοποιούν τους αναγκαίους ελέγχους για τον προσδιορισμό της ποσότητας αναφοράς των παραδοσιακών εμπορευομένων για καθένα από τα δύο έτη 2004 και 2005. Ο έλεγχος της χρησιμοποίησης των πιστοποιητικών πραγματοποιείται βάσει αντιγράφων των πιστοποιητικών που εκδόθηκαν και χρησιμοποιήθηκαν από τον αιτούντα εμπορευόμενο.

Σε περίπτωση μεταβίβασης πιστοποιητικού σύμφωνα με το άρθρο 20, οι αρμόδιες εθνικές αρχές των ενδιαφερομένων κρατών μελών ανταλλάσσουν τις αναγκαίες πληροφορίες.

2. Οι αρμόδιες εθνικές αρχές ανακοινώνουν στην Επιτροπή, το αργότερο στις 15 Οκτωβρίου του έτους που προηγείται αυτού για το οποίο ανοίγεται η δασμολογική ποσόστωση, το σύνολο των ποσοτήτων αναφοράς, χωριστά για τις δασμολογικές ποσοστώσεις A/B και Γ.

3. Λαμβάνοντας υπόψη τις ανακοινώσεις που πραγματοποιούνται σε εφαρμογή της παραγράφου 2 και σε συνάρτηση με τις διαθέσιμες ποσότητες των δασμολογικών ποσοστώσεων A/B και Γ, η Επιτροπή καθορίζει, αν συντρέχει λόγος, ένα συντελεστή προσαρμογής που πρέπει να εφαρμοστεί στην ποσότητα αναφοράς κάθε παραδοσιακού εμπορευομένου.

4. Οι αρμόδιες εθνικές αρχές κοινοποιούν σε κάθε παραδοσιακό εμπορευόμενο την ποσότητα αναφοράς του, προσαρμοσμένη, αν συντρέχει λόγος, με την εφαρμογή του συντελεστή που καθορίστηκε σύμφωνα με την παράγραφο 3, το αργότερο στις 15 Νοεμβρίου.

5. Σε περίπτωση που η ποσότητα αναφοράς που χορηγήθηκε στον συναλλασσόμενο είναι κατ' εξαίρεση χαμηλή, λόγω μιας περίπτωσης ακραίων περιστάσεων που έπληξαν τη δραστηριότητά του κατά τη διάρκεια του έτους αναφοράς, μπορεί να υποβληθεί στην Επιτροπή από την αρμόδια εθνική αρχή μια αίτηση αναγνώρισης της περίπτωσης ακραίων περιστάσεων, συνοδευόμενη από τα αναγκαία δικαιολογητικά. Η Επιτροπή λαμβάνει, αν συντρέχει λόγος, τα κατάλληλα μέτρα σύμφωνα με το άρθρο 20 του κανονισμού (ΕΚ) αριθ. 404/93, εντός των ορίων των ποσοτήτων των δασμολογικών ποσοστώσεων A/B και Γ.

6. Ο κατάλογος των αρμοδίων αρχών σε κάθε κράτος μέλος εμφαίνεται στο παράρτημα. Ο κατάλογος αυτός τροποποιείται από την Επιτροπή σε συνάρτηση με τις τροποποιήσεις που διαβιβάζονται από τα κράτη μέλη."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 345 της 29.12.2001, σ. 13.

(3) ΕΕ L 126 της 8.5.2001, σ. 6.

(4) ΕΕ L 185 της 24.7.2003, σ. 5.

(5) ΕΕ L 152 της 24.6.2000, σ. 1.

(6) ΕΕ L 47 της 21.2.2003, σ. 21.